Resumé (maks. 2 sider)

Konsekvensanalyse, der ledsager forslaget til forordning om udenlandske subsidier

A. Behov for handling

Hvad er problemstillingen, og hvorfor er det et problem på EU-plan?

EU har forpligtet sig til at være en af de mest åbne økonomier i verden inden for handelspolitik. Samtidig fører nogle af EU's handelspartnere en industripolitik, der omfatter ydelse af subsidier, som giver støttemodtagerne en konkurrencefordel i form af adgang til eller en styrket tilstedeværelse i EU's økonomi. Disse subsidier kan fordreje konkurrencen i det indre marked og underminere de lige konkurrencevilkår på følgende tre områder: i) overtagelse af virksomheder, ii) offentlige udbudsprocedurer og iii) andre markedssituationer. Denne konkurrencefordrejning kan allerede konstateres, men udenlandske subsidiers indvirkning på det indre marked vil sandsynligvis blive større i fremtiden. Desuden vil den nuværende økonomiske krise sandsynligvis medføre et stigende antal subsidierede investeringer i EU. Problemet skyldes hovedsagelig forekomsten af konkurrencefordrejende udenlandske subsidier, der ydes som led i visse tredjelandes industristrategier, samt manglen på en reguleringsmekanisme til at forhindre eller afhjælpe deres fordrejende virkning. Mens støtte ydet af medlemsstaternes myndigheder er underlagt EU's statsstøttekontrol, er der ingen kontrol med udenlandske subsidiers indvirkning på det indre marked, hvilket stiller EU-virksomhederne ringere i konkurrencen med virksomheder, der modtager udenlandske subsidier.

Hvilke resultater skal der opnås?

Målet er at genoprette lige konkurrencevilkår i EU's indre marked ved at identificere og fjerne fordrejninger forårsaget af udenlandske subsidier i forbindelse med virksomhedsovertagelser, offentlige udbudsprocedurer og andre generelle markedssituationer.

Hvad er merværdien ved at handle på EU-plan (nærhedsprincippet)?

Eftersom fordrejninger forårsaget af udenlandske subsidier ofte påvirker flere medlemsstater, har de en EU-dimension. Desuden har EU enekompetence hvad angår statsstøtte og handelspolitiske beskyttelsesinstrumenter.

B. Løsninger

Hvilke forskellige løsninger er der overvejet for at nå målene? Foretrækkes en bestemt løsning frem for andre?

I konsekvensanalysen opstilles der fire mulige løsninger: 1) referencescenariet, herunder tilpasning af de internationale handelsregler, 2) udarbejdelse af retningslinjer for gældende lovgivning, 3) tilpasning af de eksisterende EU-regler og 4) udarbejdelse af et nyt retligt instrument. Med hensyn til løsning 4 fremlægges der i konsekvensanalysen delløsninger på flere forskellige parametre: i) kompetenceniveau: Kommissionen alene eller i samarbejde med medlemsstaterne, ii) undersøgelsestilgang: på eget initiativ eller via anmeldelse med forskellige tærskler eller en kombination af disse to, iii) tærskel for konkurrencefordrejende subsidier: lav eller høj, iv) vurderingskriterier, v) afvejningstest (ja eller nej) og vi) afhjælpende foranstaltninger. Den foretrukne løsning er løsning 4, der omfatter en procedure med anmeldelsespligt for store virksomhedsovertagelser og offentlige udbud og en procedure for undersøgelser på eget initiativ for mindre sager og andre markedssituationer.

Hvad er de forskellige interessenters synspunkter? Hvem støtter hvilken løsning?

EU-interessenterne udtrykte generel støtte til lovgivningsmæssige tiltag til håndtering af udenlandske subsidiers konkurrencefordrejende virkning (løsning 4). Visse interessenter uden for EU var bekymrede for, at et nyt instrument for udenlandske subsidier kunne have en dæmpende effekt på udenlandske direkte investeringer (FDI).

C. Den foretrukne løsnings virkninger

Hvilke fordele er der ved den foretrukne løsning (hvis en bestemt løsning foretrækkes — ellers fordelene ved de vigtigste af de mulige løsninger)?

Den foretrukne løsning genopretter de lige konkurrencevilkår for alle økonomiske aktører og forhindrer, at innovative konkurrenter, der ikke modtager subsidier, fortrænges, hvilket ville efterlade forbrugerne med færre valgmuligheder. Den kan også delvist løse problemet med virksomheder, der flytter til lande uden for EU, og som potentielt har lavere miljøstandarder, med tab af arbejdspladser i EU til følge.

Hvilke omkostninger er der ved den foretrukne løsning (hvis en bestemt løsning foretrækkes –– ellers omkostningerne ved de vigtigste af de mulige løsninger)?

De vigtigste omkostninger er øgede efterlevelsesomkostninger for de berørte virksomheder som følge af de nye planlagte procedureregler. Virksomheder, der modtager udenlandske finansielle bidrag i forbindelse med en større fusion eller offentlig udbudsprocedure, vil skulle foretage anmeldelse og efterkomme anmodninger om oplysninger. Da transaktioner også kan anmeldes i henhold til andre eksisterende regler (EU's fusionsforordning, FDI), vil meromkostningerne sandsynligvis være af mindre betydning.

Hvordan påvirker den foretrukne løsning de små og mellemstore virksomheder og konkurrenceevnen?

Den foretrukne løsning indebærer en lav administrativ byrde for små og mellemstore virksomheder (SMV'er), da de ikke vil være omfattet af anmeldelsespligten, hvor der anvendes høje tærskler for opkøb og offentlige udbud. Desuden bør en høj tærskel for konkurrencefordrejende subsidier komme SMV'er til gode, da deres subsidierede investeringer sandsynligvis ligger under tærsklen og derfor ikke vil blive undersøgt.

Vil den foretrukne løsning få væsentlige virkninger for de nationale budgetter og myndigheder?

Kommissionens byrde i forbindelse med gennemførelsen af dette initiativ er begrænset i forhold til fordelene for økonomien. Da Kommissionen vil være den eneste håndhævende myndighed, vil de nationale myndigheder ikke have store omkostninger.

Vil den foretrukne løsning få andre væsentlige virkninger?

Den foretrukne løsning kan på kort sigt føre til et fald i udenlandske direkte investeringer i EU. På længere sigt kan dette opvejes af mere lige konkurrencevilkår og en sund konkurrence mellem ikkesubsidierede virksomheder.

Proportionalitet?

Den foretrukne løsning vil stå i et rimeligt forhold til målet i betragtning af den betydelige indvirkning, som udenlandske subsidier har på EU's indre marked. Det målrettede undersøgelsesværktøj og de proportionale foranstaltninger vil genoprette lige konkurrencevilkår og samtidig pålægge de berørte virksomheder lave efterlevelsesomkostninger.

D. Opfølgning

Hvornår vil foranstaltningen blive taget op til fornyet overvejelse?